"Kniha je o mojej ročnej bláznivej ceste okolo sveta, ktorá šla cez päť kontinentov a prešiel som tridsať krajín. Bola veľmi pestrá, keďže som striedal rôzne náboženstvá, kultúry, jedlá, podnebie..." povedal cestovateľ Tomáš Vilček na krste svojej knihy Thomas World Expedition (Ikar), ktorý sa konal v polovici júna v bratislavskom kníhkupectve Martinus. Podujatím sprevádzal moderátor Juraj Šlesar, na diskusii sa premietali očarujúce fotografie z ciest dobrodruha Vilčeka. Krstnou mamou sa stala moderátorka Barbora Rakovská, ktorej je cestovanie veľmi blízke. Publikáciu uviedla s prianím: "Krstíme naozaj skvelú knižku, ktorej prajem veľmi veľa čitateľov a hlavne, aby splnila účel, nech ľudia cestujú, spoznávajú a nenechajú sa ničím odradiť." Pri krste neplatilo príslovie "je ho málo ako šafranu", keďže sa krstilo týmto vzácnym korením. Celá diskusia prebiehala v príjemnej atmosfére. Tomáš Vilček odpovedal na zvedavé otázky divákov, opísal aj svoj rebríček top krajín sveta, medzi ktoré patrí Bolívia so svojou fantastickou prírodou, Afganistan, exotické Mali a takisto ho zaujali prírodné krásy Nového Zélandu. Na záver autor porozprával o svojom novom pláne, a to je projekt Lada svetom, ktorý sa začína 1. júla. Na dvoch starých Ladách 2105 chce s kamarátmi precestovať Tadžikistan, Kirgizsko, Čínu, Pakistan, Indiu, Nepál, Barmu, Thajsko, Laos a Kambodžu. Verím, že sa mu táto cesta podarí a napíše o nej ďalšiu zaujímavú knižku. Veľa šťastia!
Marta Fandlová